壬子歲四月甲申夜紀夢
作者：宋庠
朝代：宋

paragraphs: 積雨暗長夜，山行經險巇。
悲風撼林木，崖谷蔽參差。
遠聞豺虎號，鬼燐弄光輝。
十步九失足，中心祗自持。
所適既迢遞，黽勉焉可爲。
道旁見明燭，抵宿依茅茨。
開戶念生客，喜逢主翁慈。
暖湯趣妻子，然薪爲更衣。
艱難又奚怨，少息非所期。
雞鳴夜將旦，熟寐百無知。
欣戚一以忘，何有安與危。
生死宇宙內，曠懷亦如斯。
聊紀夢中事，誰當賡我詩。